b'\n_START_ARTICLE_\nKolezija\n_START_SECTION_\nEtimologija\n_START_PARAGRAPH_\nV srednjem veku je bil edini objekt na obmo\xc4\x8dju dana\xc5\xa1nje Kolezije mlin. Najstarej\xc5\xa1a listina, ki ga omenja, izhaja iz leta 1497 . V njej je zapisano, da je Vilijem pl. Auersperg mlinarju Petru Koleziji (Kolesia) kupopravno izro\xc4\x8dil mlin ob Grada\xc5\xa1\xc4\x8dici, ki ga je ljubljanski me\xc5\xa1\xc4\x8dan Genrik Rigo opustil. Peter Kolezija je bil mlinar do leta 1518, lokacija pa je ohranila njegovo ime do danes .\n_START_SECTION_\nKopali\xc5\xa1\xc4\x8de Kolezija\n_START_PARAGRAPH_\nLeta 1853 so ob jezu mlina dogradili \xc5\xa1e velik bazen z lesenim \xc5\xa1otorom za kopalce. \xc5\xbdupnik Ivan Vrhovnik iz Trnovega je leta 1881 zapisal, da je v Koleziji pet mlinskih kamnov, stope, pet kopalnih kabin na desnem in \xc5\xa1est na levem bregu Grada\xc5\xa1\xc4\x8dice, za jezom pa bazen. Leta 1884 so mlin odpravili, ostal pa je bazen, ki ga je ob\xc4\x8dina dajala v najem. Kopali\xc5\xa1\xc4\x8de se je kot \xc5\xa1portni objekt razvijalo in se posodabljalo vse do leta 2000. Tu so trenirali postavljali rekorde mnogi najbolj\xc5\xa1i slovenski olimpijski plavalci, kot so Igor Majcen, Nace Majcen, Jure Bu\xc4\x8dar, Emil Tahirovi\xc4\x8d, idr._NEWLINE_Zaradi neugodne pogodbe med najemnikom Centrom Kolezija in dru\xc5\xbebo KL&KL je Plavalni klub Ljubljana izgubil osnovno sredstvo za svojo dejavnost, \xc5\xa1portniki in rekreativci pa svoje priljubljeno zbirali\xc5\xa1\xc4\x8de. Objekti so nato ve\xc4\x8d kot desetletje propadali, do leta 2015, ko je bil za javnost odprt prenovljen objekt, nalo\xc5\xbeba Mestne ob\xc4\x8dine Ljubljana v vrednosti 13 milijonov evrov.'